C 260/5

Известие за възобновяване на антидъмпинговото и антисубсидийното разследване във връзка с Регламент за изпълнение (ЕС) 2019/73 на Комисията и Регламент за изпълнение (ЕС) 2019/72 на Комисията за налагане на мерки върху вноса на електрически велосипеди от Китайската народна република вследствие на решенията от 27 април 2022 г. по дела T-242/19 и T-243/19

(2022/C 260/04)

1. Съдебни решения

С решенията си от 27 април 2022 г. по дела T-242/19 (1) и T-243/19 (2) Giant Electric Vehicle Kunshan Co. Ltd (Giant)/Комисия („съдебните решения“) Общият съд на Европейския съюз („Общият съд“) отмени съответно Регламент за изпълнение (ЕС) 2019/73 на Комисията от 17 януари 2019 г. за налагане на окончателно антидъмпингово мито и окончателно събиране на временното мито, наложено върху вноса на електрически велосипеди с произход от Китайската народна република (3) и Регламент за изпълнение (ЕС) 2019/72 на Комисията от 17 януари 2019 г. за налагане на окончателно изравнително мито върху вноса на електрически велосипеди с произход от Китайската народна република (4) („разглежданите регламенти“) в частта им, която се отнася до Giant.

Giant оспорва корекцията на експортната му цена за продажби чрез свързани търговци, установени в Съюза, извършена посредством използване по аналогия на член 2, параграф 9 от Регламент (ЕС) 2016/1036 (5) („основния антидъмпингов регламент“) за изчисляване на подбиването на цените. По-специално Giant заявява, че корекцията, изразяваща се в приспадане на ПОАР на свързания вносител и на условна печалба, е променила нивото на търговия при неговите експортни продажби, което е довело до сравнение на експортната му цена на равнище вносител с цените на Съюза на равнище търговци на дребно. Тази коригирана експортна цена е била сравнена с продажните цени на промишлеността на Съюза за първите ѝ независими клиенти при продажби чрез свързани търговски субекти в ЕС с цел изчисляване на подбиването и занижаването на цените. Giant оспорва също така третирането на продажбите на производителите на оригинално оборудване (ПОО) за целите на изчисляването на подбиването на цените. Според Giant продажбите от страна на производителите от Съюза на продукти със собствена марка на търговците на дребно е трябвало да бъдат коригирани, така че да достигнат равнището на продажба за несвързан ПОО клиент в Съюза, преди да бъдат сравнени с неговите продажби на ПОО.

Общият съд констатира, че Комисията не е била длъжна да определя маржовете на подбиване на цените и че тя е имала право да използва за основа на своя анализ на вредата, а оттам — и на причинно-следствената връзка, други ценови фактори, съответно изброени в член 3, параграф 3 от основния антидъмпингов регламент и в член 8, параграф 2 от Регламент (ЕС) 2016/1037 (6) („основния антисубсидиен регламент“), като например значителен натиск върху цените на промишлеността на Съюза или предотвратяване на значително увеличение на цените. И в двата случая обаче, тъй като Комисията е използвала за основа изчисляването на подбиването на цените в контекста на член 3, параграф 3 и член 8, параграф 2, Общият съд установява, че като е взела предвид по отношение на цените на производителите от Съюза някои елементи, които все пак е приспаднала от цените на ищеца (или не са били налице по отношение на продажбите на ПОО, тъй като предлагането на разглеждания продукт (7) надолу по веригата е било извършвано от самия независим купувач), Комисията не е направила обективно сравнение при изчисляването на маржа на подбиване на цените на ищеца. Общият съд отбелязва, че откритата въпросна грешка в методологията е довела до констатиране на подбиване на тези цени, чието значение или наличие не е било надлежно установено.

Предвид отдаденото от Комисията значение на наличието на подбиване на цените като показател от първостепенно значение за констатираната от нея вреда и решаващ елемент в заключението относно причинно-следствената връзка между дъмпинговия или субсидирания внос и тази вреда, Общият съд констатира, че грешката при изчисляване на подбиването на цените е достатъчна, за да се обори направеният от Комисията анализ на съответните причинно-следствени връзки, чието наличие е елемент от съществено значение за налагането на мерките.

И на последно място Общият съд отбелязва, че независимо от прилагането по аналогия на член 2, параграф 9 от основния антидъмпингов регламент за целите на преценката за наличието на вреда по смисъла на член 3 от същия регламент или на член 8 от основния антисубсидиен регламент, необективният характер на сравнението, констатиран във втората част от това основание, при всички положения е опорочил анализа, извършен от Комисията в съответствие с тези разпоредби (8) (9).

Общият съд също така отбелязва, че равнището на отстраняване на вредата е било определено въз основа на сравнение, съдържащо среднопретеглената цена на вноса на производителите износители, включени в извадката, надлежно коригирана с отчитане на разходите за внос и митата, както е била определена във връзка с изчисляването на подбиването на цените (10) (11). С оглед на това той приема, че не може да се изключи възможността — при липсата на грешка в методологията във връзка с подбиването на цените на ищеца — маржът на вредата за промишлеността на Съюза да бъде определен на още по-ниско равнище от установеното в разглежданите регламенти и още по-ниско от определените в него дъмпингов марж или размер на подлежащите на изравняване субсидии. В този случай в съответствие с член 9, параграф 4 от основния антидъмпингов регламент и с член 15, параграф 1 от основния антисубсидиен регламент размерът на съответните мита следва да се намали до процент, който да е достатъчен, за да се отстрани посочената вреда (12) (13).

С оглед на гореизложеното Общият съд отмени двата разглеждани регламента в частта им, която се отнася до Giant.

2. Последици

Съгласно член 266 от ДФЕС институциите са длъжни да предприемат необходимите мерки за изпълнение на съдебните решения. В случай на отмяна на акт, приет от институциите в рамките на административна процедура, като например антидъмпингово или антисубсидийно разследване, изпълнението на решението на Общия съд се изразява в замяна на отменения акт с нов, в който е отстранена установената от Съда незаконосъобразност (14).

Съгласно практиката на Съда процедурата за замяна на отменения акт може да се възобнови непосредствено на етапа, в който е възникнала незаконосъобразността (15). Това предполага по-специално, че ако актът, приет за приключване на административна процедура, бъде отменен, тази отмяна не засяга непременно подготвителните актове, като например отнасящите се до започването на антидъмпинговата процедура. В случай че даден регламент за налагане на окончателни антидъмпингови мерки например бъде отменен, това означава, че вследствие на отмяната антидъмпинговата процедура остава открита, тъй като актът, приет за приключване на антидъмпинговата процедура, се заличава от правния ред на Съюза (16), с изключение на случаите, при които незаконосъобразността е възникнала на етапа на започване на процедурата.

В настоящия случай Общият съд е отменил разглеждания антидъмпингов регламент и разглеждания антисубсидиен регламент на едно общо основание, а именно че Комисията не е направила обективно сравнение при анализа на подбиването на цените на едно и също ниво на търговия при определяне на наличието на значително подбиване на цените. Според Общия съд тази грешка е опорочила и анализа на причинно-следствената връзка и евентуално маржа на вредата по отношение на ищеца.

Останалите констатации и заключения в разглежданите регламенти, които не са били оспорени — или са били оспорени, но не са били разгледани от Общия съд, — остават валидни и не са засегнати от настоящото възобновяване на процедурата.

3. Възобновяване на процедурата

С оглед на гореизложеното Комисията реши да възобнови антидъмпинговото и антисубсидийното разследване по отношение на вноса на електрически велосипеди с произход от Китайската народна република, довели до приемането на разглежданите регламенти, що се отнася до Giant Electric Vehicle Kunshan Co. Ltd. Възобновяването на първоначалните разследвания се извършва на етапа, в който е възникнала нередността.

Целта на възобновяването на първоначално проведените разследвания е да се отстранят напълно грешките, установени от Общия съд, и да се прецени дали прилагането на правилата по пояснения от Общия съд начин обосновава повторното налагане на мерките на първоначалното равнище или на евентуално преразгледано равнище, считано от датата, на която разглежданите регламенти първоначално са влезли в сила.

Заинтересованите страни с настоящото се уведомяват, че констатациите от настоящото преразглеждане може да породят бъдещи задължения.

4. Писмени изявления

Всички заинтересовани страни, и по-специално Giant, се приканват да изложат становищата си и да предоставят информация, както и доказателства в нейна подкрепа, по въпроси, отнасящи се до възобновяването на разследването. Освен ако е посочено друго, тази информация и доказателствата в нейна подкрепа трябва да бъдат получени от Комисията в срок от 20 дни от датата на публикуване на настоящото известие в Официален вестник на Европейския съюз.

5. Възможност за изслушване от службите на Комисията, на които е възложено разследването

Всички заинтересовани страни могат да поискат да бъдат изслушани от службите на Комисията, на които е възложено разследването. Всяко искане за изслушване следва да бъде отправено в писмена форма и да бъде надлежно обосновано. Исканията за изслушване по въпроси, отнасящи се до възобновяването на разследването, трябва да бъдат подадени в срок от 15 дни от датата на публикуване на настоящото известие в Официален вестник на Европейския съюз. След изтичането на този срок исканията за изслушване трябва да бъдат подадени в сроковете, изрично указани от Комисията в нейната комуникация със заинтересованите страни.

6. Указания за представяне на писмени изявления и за изпращане на кореспонденция

Информацията, предоставена на Комисията за целите на разследванията за търговска защита, не трябва да бъде обект на авторски права. Преди да предоставят на Комисията информация и/или данни, които са обект на авторски права на трета страна, заинтересованите страни трябва да поискат специално разрешение от носителя на авторското право, с което изрично се позволява на Комисията: а) да използва информацията и данните за целите на настоящата процедура за търговска защита и б) да предостави информацията и/или данните на заинтересованите страни по настоящото разследване по начин, който им позволява да упражнят правото си на защита.

Всички писмени изявления, включително информацията, която се изисква в настоящото известие, попълнените въпросници и кореспонденцията, предоставени от заинтересованите страни на поверителна основа, се обозначават със „Sensitive“ (17). Страните, които предоставят информация в хода на настоящото разследване, се приканват да обосноват искането си за разглеждане на поверителна основа. В съответствие с член 19, параграф 2 от основния антидъмпингов регламент и член 29, параграф 2 от основния антисубсидиен регламент от страните, предоставящи обозначена със „Sensitive“ информация, се изисква да представят неповерителни резюмета, обозначени с „For inspection by interested parties“. Тези резюмета следва да бъдат достатъчно подробни, за да позволят разбиране в приемлива степен на същността на предоставената на поверителна основа информация. Ако предоставилата поверителна информация страна не посочи основателна причина за искането за поверително разглеждане или не представи неповерително резюме с необходимия формат и качество, Комисията може да не вземе предвид тази информация, освен ако точността ѝ може да бъде убедително доказана с помощта на подходящи източници.

Заинтересованите страни се приканват да правят всички изявления и да подават всички искания, включително искания да бъдат регистрирани като заинтересовани страни, сканирани пълномощни и удостоверения, чрез електронната платформа TRON.tdi (https://tron.trade.ec.europa.eu/tron/TDI). Чрез използване на електронната платформа TRON.tdi или на електронна поща заинтересованите страни изразяват съгласието си с правилата, приложими за подаване в електронен формат, съдържащи се в документа „КОРЕСПОНДЕНЦИЯ С ЕВРОПЕЙСКАТА КОМИСИЯ ПО СЛУЧАИ ЗА ТЪРГОВСКА ЗАЩИТА“, публикуван на уебсайта на ГД „Търговия“: http://trade.ec.europa.eu/doclib/docs/2014/june/tradoc_152563.pdf. Заинтересованите страни трябва да посочат своето име, адрес, телефонен номер и валиден адрес на електронна поща и следва да гарантират, че предоставеният адрес на електронна поща е функциониращ официален служебен адрес, който се проверява ежедневно. След като данните за контакт бъдат предоставени, Комисията ще осъществява комуникацията със заинтересованите страни само чрез електронната платформа TRON.tdi или по електронна поща, освен ако те изрично поискат да получават всички документи от Комисията посредством друго средство за комуникация или освен ако естеството на документа, който трябва да бъде изпратен, изисква използването на препоръчана поща. За повече информация относно правилата за кореспонденция с Комисията, включително принципите, които се прилагат по отношение на изявленията, подадени чрез електронната платформа TRON.tdi и по електронна поща, заинтересованите страни следва да направят справка с указанията за комуникация със заинтересованите страни, посочени по-горе.

Адрес на Комисията за кореспонденция:

European Commission Directorate-General for Trade Directorate G Office: CHAR 04/039 1049 Bruxelles/Brussel BELGIQUE/BELGIË

TRON. tdi: https://tron.trade.ec.europa.eu/tron/tdi

Електронна поща: TRADE-AS646a-AD643a-EBIKES@ec.europa.eu

7. Неоказване на съдействие

В случай че заинтересована страна откаже достъп до необходимата информация, не я предостави в срок или значително възпрепятства разследването, предварителните или окончателните констатации, независимо дали са положителни, или отрицателни, може да бъдат направени въз основа на наличните факти в съответствие с член 18 от основния антидъмпингов регламент и член 28 от основния антисубсидиен регламент.

Ако се установи, че заинтересована страна е предоставила невярна или подвеждаща информация, тази информация може да не бъде взета предвид и може да се използват наличните факти.

Ако заинтересована страна не оказва съдействие или оказва само частично съдействие и поради това констатациите се основават на наличните факти в съответствие с член 18 от основния антидъмпингов регламент и член 28 от основния антисубсидиен регламент, резултатът от разследването може да бъде по-малко благоприятен за тази страна, отколкото ако тя е оказала съдействие.

Ако отговорът не бъде изпратен по електронен път, това не се счита за неоказване на съдействие, при условие че заинтересованата страна покаже, че представянето на отговор по изисквания начин би довело до прекомерни допълнителни затруднения или разходи. В такъв случай заинтересованата страна следва незабавно да се свърже с Комисията.

8. Служител по изслушванията

Заинтересованите страни могат да поискат намесата на служителя по изслушванията при търговските процедури. Служителят по изслушванията разглежда искания за достъп до досието, спорове относно поверителността на документите, искания за удължаване на сроковете и всякакви други искания относно правото на защита на заинтересованите страни и на трети страни, които могат да възникнат по време на процедурата.

Служителят по изслушванията може да организира изслушвания и да действа като медиатор между заинтересованата(ите) страна(и) и службите на Комисията, за да гарантира, че заинтересованите страни упражняват изцяло правото си на защита. Искането за изслушване от служителя по изслушванията следва да бъде отправено в писмена форма и да бъде надлежно обосновано. Служителят по изслушванията ще разгледа основанията за исканията. Тези изслушвания следва да се провеждат само ако въпросите не са своевременно уредени със службите на Комисията.

Всяко искане трябва да се представи навреме и експедитивно, за да не се възпрепятства правилното протичане на процедурите. За тази цел заинтересованите страни следва да поискат намесата на служителя по изслушванията във възможно най-кратък срок след настъпването на събитието, което оправдава тази намеса. Служителят по изслушванията ще разгледа основанията за искания за намеса, естеството на повдигнатите въпроси, както и въздействието на тези въпроси върху правото на защита, като надлежно вземе предвид интересите за добро администриране и за своевременно приключване на разследването.

За допълнителна информация и данни за контакт заинтересованите страни могат да посетят уебстраниците на служителя по изслушванията на уебсайта на Генерална дирекция „Търговия“: http://ec.europa.eu/trade/trade-policy-and-you/contacts/hearing-officer/.

9. Обработка на личните данни

С всички лични данни, събрани по време на настоящото разследване, ще се борави в съответствие с Регламент (ЕС) 2018/1725 на Европейския парламент и на Съвета (18).

Съобщение за защита на личните данни, с което се информират всички физически лица за обработването на личните данни в рамките на предприеманите от Комисията дейности за търговска защита, е на разположение на уебсайта на ГД „Търговия“: http://ec.europa.eu/trade/policy/accessing-markets/trade-defence.

10. Информация за митническите органи

Считано от 7 юли 2022 г., и в очакване на резултата от настоящото преразглеждане, се суспендира окончателното антидъмпингово и изравнително мито върху вноса на велосипеди, с подпомагане на въртенето на педалите, оборудвани със спомагателен електрически двигател, понастоящем класирани в кодове по КН 8711 60 10 и ex 8711 60 90 (код по ТАРИК 8711609010), с произход от Китайската народна република и произведени от Giant Electric Vehicle Kunshan Co. Ltd (допълнителен код по ТАРИК C383).

Тъй като на този етап няма яснота по отношение на размера на окончателното задължение, произтичащо от преразглеждането, Комисията изисква от националните митнически органи да изчакат резултата от настоящото разследване, преди да вземат решение по искания за възстановяване на антидъмпингови и/или изравнителни мита, отменени от Общия съд по отношение на Giant Electric Vehicle Kunshan Co. Ltd.

Във връзка с това антидъмпинговите и изравнителните мита, съответно платени съгласно Регламент за изпълнение (ЕС) 2019/73 на Комисията от 17 януари 2019 г. за налагане на окончателно антидъмпингово мито и окончателно събиране на временното мито, наложено върху вноса на електрически велосипеди с произход от Китайската народна република и съгласно Регламент за изпълнение (ЕС) 2019/72 на Комисията от 17 януари 2019 г. за налагане на окончателно изравнително мито върху вноса на велосипеди, с подпомагане на въртенето на педалите, оборудвани със спомагателен електрически двигател, с произход от Китайската народна република, понастоящем класирани в кодове по КН 8711 60 10 и ex 8711 60 90 (код по ТАРИК 8711609010), с произход от Китайската народна република и произведени от Giant Electric Vehicle Kunshan Co. Ltd (допълнителен код по ТАРИК C383), не следва да бъдат възстановявани или опрощавани, преди да стане известен резултатът от настоящото разследване.

11. Разгласяване

Всички заинтересовани страни, които са били регистрирани като такива по време на разследванията, довели до приемането на разглежданите регламенти, ще бъдат информирани за основните факти и съображения, въз основа на които Комисията възнамерява да изпълни гореспоменатите съдебни решения, като ще им бъде предоставена възможност да изразят становището си, преди да бъде взето окончателно решение.

(1) Решение от 27 април 2022 г. по дело T-242/19, Giant Electric Vehicle Kunshan Co. Ltd./Комисия (EU:T:2022:259).

(2) Решение от 27 април 2022 г. по дело T-243/19, Giant Electric Vehicle Kunshan Co. Ltd./Комисия (EU:T:2022:260).

(3) ОВ L 16, 18.1.2019 г., стр. 108.

(4) ОВ L 16, 18.1.2019 г., стр. 5.

(5) Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (OВ L 176, 30.6.2016 г., стр. 21).

(6) Регламент (ЕС) 2016/1037 на Европейския парламент и на Съвета от 8 юни 2016 г. относно защитата срещу субсидиран внос от държави, които не са членки на Европейския съюз (OВ L 176, 30.6.2016 г., стр. 55).

(7) Съгласно определението в разглежданите регламенти.

(8) Решение от 27 април 2022 г. по дело T-242/19, Giant Electric Vehicle Kunshan Co. Ltd./Комисия (EU:T:2022:259, т. 126).

(9) Решение от 27 април 2022 г. по дело T-243/19, Giant Electric Vehicle Kunshan Co. Ltd./Комисия (EU:T:2022:260, т. 118).

(10) Решение от 27 април 2022 г. по дело T-242/19, Giant Electric Vehicle Kunshan Co. Ltd./Комисия (EU:T:2022:259, т. 122).

(11) Решение от 27 април 2022 г. по дело T-243/19, Giant Electric Vehicle Kunshan Co. Ltd./Комисия (EU:T:2022:260, т. 114).

(12) Решение от 27 април 2022 г. по дело T-242/19, Giant Electric Vehicle Kunshan Co. Ltd./Комисия (EU:T:2022:259, т. 123).

(13) Решение от 27 април 2022 г. по дело T-243/19, Giant Electric Vehicle Kunshan Co. Ltd./Комисия (EU:T:2022:260, т. 115).

(14) Решение от 26 април 1988 г. по съединени дела 97, 193, 99 и 215/86, Asteris AE и други и Република Гърция/Комисия (Recueil 1988 г., стр. 2181, т. 27 и 28) и решение от 1 юни 2022 г. по дело T-440/20, Jindal Saw/Комисия (EU:T:2022:318).

(15) Решение от 12 ноември 1998 г. по дело C-415/96, Испания/Комисия (Recueil 1998 г., стр. I-6993, т. 31); решение от 3 октомври 2000 г. по дело C-458/98 P, Industrie des Poudres Sphériques/Съвет (Recueil 2000 г., стр. I-8147, т. 80—85); решение от 9 юли 2008 г. по дело T-301/01, Alitalia/Комисия (Сборник 2008 г., стр. II-1753, т. 99 и 142); решение от 12 май 2011 г. по съединени дела T-267/08 и T-279/08, Région Nord-Pas de Calais/Комисия (Сборник 2011 г., стр. II-0000, т. 83).

(16) Решение от 12 ноември 1998 г. по дело C-415/96, Испания/Комисия (Recueil 1998 г., стр. I-6993, т. 31); решение от 3 октомври 2000 г. по дело C-458/98 P, Industrie des Poudres Sphériques/Съвет (Recueil 2000 г., стр. I-8147, т. 80—85);

(17) Документ, който е обозначен със „Sensitive“, се счита за поверителен в съответствие с член 19 от основния регламент и член 6 от Споразумението на СТО за прилагането на член VI от Общото споразумение за митата и търговията от 1994 г. (Антидъмпингово споразумение). Той е също така защитен документ в съответствие с член 4 от Регламент (ЕО) № 1049/2001 на Европейския парламент и на Съвета (ОВ L 145, 31.5.2001 г., стр. 43).

(18) Регламент (EC) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (OB L 295, 21.11.2018 г., стр. 39).